Dink aan nóg nuwes, behalwe googleloer ...
Geplaas deur	Gerhard van Huyssteen Vrydag 03 Augustus 2018
'n Gunstelingtydverdryf onder taalaficionado's is die soeke na sogenaamde onvertaalbare woorde.
Skuinskoek, padkos, hartbeeshuis en rooibostee.
Gesoute vertalers of taalkundiges sal jou dalk gou vertel dat dit nie vreeslik interessant is nie. Ek is egter nog laf genoeg om iets sinnigs daarin te probeer soek.
My uitgangspunt? Die aantal nuwe woorde wat per jaar/dekade/eeu in 'n bepaalde taal gemunt word, gee dalk 'n aanduiding van die kulturele, kreatiewe en intellektuele innovasiekragdadigheid van daardie taal se land en mense.
My hipotese? In 'n globaliserende wêreld word nuwe ontdekkings en uitvindsels toenemend in die Anglo-Amerikaanse omgewing gemaak en benoem. Ander tale loop dus toenemend (of dalk nog altyd?) agter Engels aan, hetsy deur die nuwe woorde te vertaal of net so oor te neem.
Dalk gee ek nie genoeg erkenning aan Sjinees, Russies, Frans, Spaans en Duits as wetenskapstale nie? Dalk registreer die Swede en Turke jaarliks honderde patente? En dalk vertaal die Griekse pers meer woorde uit Arabies as wat hulle self skep? Ek dink nie so, maar bly oop vir oortuiging …
Op kulturele gebied is kosname voor die hand liggend: hertzoggies, roosterkoek en potjiekos. Speletjies is 'n markante kategorie: bok-bok-staan-styf, kleilat en hopielê. (Iets soos kennetjie tel nie, want dis 'n baie ou, internasionale spel.) Sakkie-sakkie, sokkie, langarm, vas dans en alle ander ekwivalente daarvan verdien spesiale vermelding. In Suid-Afrikaanse Engels is dit windsurfing.
In die kreatiewe leefwêreld wemel dit natuurlik van nuwighede. Dink sommer aan Coenie de Villiers se soldatehemel en pomelomaan; Anton Goosen se byeboerwa en liedjieboer; Breyten Breytenbach se woordstopseltjies en roekoerkoerborste.
Maar as dit kom by innovasies en die intellektuele leefwêreld (dus uitvindings en gedagtegoed), kras ons tot stilstand. Die eerste woord wat iemand op 'n Facebookgroep ophaal, is … apartheid. Daarmee saam word 'n hele klomp ander verbandhoudendes aangedra: tuisland, dopstelsel en dompas.
Met uitvindings kom ons op Facebook nie verder as hartbeeshuis, kakebeenwa, bekslaner, dolosblok en ventertjie nie. Anders as laasgenoemde tel die Rooivalk nie, want dit is 'n handelsnaam wat vir 'n spesifieke soort veghelikopter gebruik word.
Nuwerwets kan ek net aan googleloer dink. Dis anders as om te google, want as jy googleloer, dan soek jy iets blits-blits op en verwag die antwoord op die trefslagbladsy, sonder om verder hoef te klik.
Hierdie rubriek het in gewysigde vorm in Beeld van 03 Augustus 2018 verskyn.
Lees 706 tye	Laaste modifikasie op Donderdag 16 Augustus 2018 15:40
Meer in hierdie kategorie: « Toppunt van grammatikale kolonialisme	Vertwyfeling oor meervoud van meerkat »